En forsvarer var i dag i åbent skænderi med en dommer i en af de seks Christiania-sager, hvor 13 personer sidder på anklagebænken for i større eller mindre grad at have medvirket til at sælge mere end et ton hash siden slutningen af 2012.

Det skete under afhøringen af en af de politiagenter, som gennem halvandet år har været undercover som hash-køber i Pusher Street.

Agenten - alene kaldet P509 - fortalte, at hun og de andre politiagenter havde holdt et møde med anklageren, omkring to uger før sagen gik i gang i retten.

Her blev de ifølge agenten orienteret om 'de overordnede afhøringstemaer', som anklagerne ville spørge til i de seks sager.

Den oplysning fik flere af forsvarerne på banen med en byge af spørgsmål.

- Det er fint nok med et møde med anklagemyndigheden, hvis forsvarerne var til stede. Men det var vi ikke, konstaterede forsvarer Hugo Steinmetz.

Han henviste til, at politiet under den sidste omfattende aktion mod Pusher Street i 2004 også kørte en række sager mod formodede pushere med udgangspunkt i agentkøb og videoovervågning, og at retten i en del tilfælde underkendte politiets beregninger.

Han ville vide, om agenterne var blevet briefet om 'historikken' - hvad der gik galt i 2004.

- Nej. Det har vi ikke fået beskrevet, sagde P509.

Forsvarer Lone Damgaard ville vide, om politiagenterne også blev instrueret i, hvad forsvarerne kunne tænkes at bore i.

- Det blev vi ikke præsenteret for, sagde P509.

Kort efter blev det advokat Anders Boelskiftes tur. Han nåede kun at stille få spørgsmål om mødet med anklagemyndigheden, før han blev skåret af.

- Ved du, hvad der sker, hvis forsvaret tager fat i et vidne på den måde? spurgte han.

- Nej.

- Så får man en bøde, fortalte Anders Boelskifte.

Derpå ville han vide, om politiagenten nogensinde havde oplevet at blive indkaldt til et lignende møde med en forsvarer.

Men det spørgsmål skulle P509 ikke svare på, fastslog retsformand Marianne Madsen.

- Jeg har været meget tålmodig, indledte hun.

- Men nu går det for vidt, fortsatte hun.

- Jeg synes, at det er et helt legitim spørgsmål, sagde Anders Boelskifte, der forlangte at få skrevet i retsbogen, at han havde spurgt - og at retsformanden har besluttet, at vidnet ikke skulle svare.

- Det får du ikke, lød det fra Marianne Madsen.

Politiagenten vidner bag lukkede døre, da Københavns Politi har oplyst, at man ønsker at bruge P509 som hemmelig agent i fremtiden. Derfor må hverken offentligheden eller de tiltalte se hende.

Forklaringen må dog gerne komme frem, og derfor sidder tilhørere og de tiltalte i hver deres rum med højttalere ved siden af retslokalet.

Da retsformanden irettesatte Anders Boelskifte var protesterne fra lokalet med de tiltalte så tydelige, at de kunne høres igennem væggen til tilhørerlokalet, hvor pressen også sidder.

Kort efter sluttede retsmødet, og Anders Boelskifte mødtes med sin klient foran retslokalet.

Her drøftede de muligheden for at klage over dommeren.

Til tv2.dk sagde han:

- Jeg har aldrig oplevet noget lignende - at anklageren holder møder med vidnerne før et retsmøde. Det er uhørt. Man risikerer at påvirke dem. Hvis vi gjorde noget tilsvarende, ville vi få en bøde. Det ligger der en Højesteretsafgørelse på, sagde Anders Boelskifte efter retsmødet.

Hvorfor tror du, at vidnet ikke fik lov til at svare på dit spørgsmål (om vidnet nogensinde var blevet indkaldt af en forsvarer til et møde før en retssag, red.)?

- Jeg tror godt, at dommerne kendte svaret. Det har vidnet aldrig oplevet, sagde Anders Boelskifte.